Vaidutis Kučinskas

Vaidutis Kučinskas (g. 1947 m. sausio 27 d. Būdviečiuose, Pajevonio valsčiuje) – Lietuvos genetikas, habilituotas biomedicinos mokslų daktaras.

 Biografija 
Žmona Zita Aušrelė Kučinskienė. 1970 m. baigė Vilniaus universiteto Gamtos mokslų, 1982 m. – Matematikos fakultetą. 1987 m. biologijos mokslų daktaras.

1970–1977 m. Vilniaus respublikinės klinikinės ligoninės Genetinės konsultacijos, 1977–1985 m. Eksperimentinės ir klinikinės medicinos MTI medicinos genetikos laboratorijos, 1985–1991 m. Motinos ir vaiko sveikatos apsaugos MTI medicinos genetikos skyriaus vedėjas, 1986–1991 m. Vilniaus respublikinės klinikinės ligoninės medicinos genetikos centro vadovas, 1991–2012 m. Vilniaus universiteto ligoninės Santariškių klinikų Medicinos genetikos centro (iki 2002 m. Žmogaus genetikos centro) direktorius ir Vilniaus universiteto Medicinos fakulteto Žmogaus ir medicinos genetikos katedros (iki 2002 m. Žmogaus genetikos centro) vedėjas, nuo 1991 m. profesorius.

 Mokslinė veikla 
Mokslinio darbo sritys – žmonių populiacijų genetiniai procesai, DNR technologijos taikymas paveldimoms ligoms diagnozuoti, žmogaus genomo įvairovės nustatymas pagal matricinės DNR, Y chromosomos ir branduolio DNR polimorfizmą, lietuvių genofondo tyrimai.

Nacionalinio vėžio instituto (JAV, 1992 m.), Umea universiteto (Švedija, 1993 m.) kviestinis mokslininkas, Bario (Italija, 1996 m.), Londono (1996 m.), Nacionalinio Jang-Mingo universiteto (Taivanas) kviestinis profesorius.

Nuo 2003 m. Europos Komisijos mokslo ekspertas, nuo 2004 m. Lietuvos mokslų akademijos narys ekspertas. Daugelio mokslinių organizacijų, iš jų Žmogaus genomo organizacijos (HUGO; 1996 m.), Europos žmogaus genetikos draugijos tarybos (2005 m.) narys. Nuo 1991 m. Lietuvos žmogaus genetikos draugijos prezidentas, Lietuvos genetikų ir selekcininkų draugijos viceprezidentas. Skaitė paskaitas Europoje, JAV, Australijoje, Kinijoje, Taivane. Paskelbė apie 400 mokslinių straipsnių.

 Bibliografija 
 Įvadas į žmogaus populiacinę genetiką, vadovėlis, 1994 m.
 Tu ir tavo genai, vadovėlis, 1998 m.
 Vaikų ligos, vadovėlis, su kitais, 2000 m.
 Genetika, vadovėlis, 2001 m.
 Akušerija ir ginekologija, vadovėlis, su kitais, 2005 m.
 Genomo įvairovė: lietuviai Europoje, monografija, 2004 m.

 Įvertinimas 
 2005 m. Lietuvos mokslo premija

 Šaltiniai 

Kategorija:Lietuvos mokslo premijos laureatai
Kategorija:Lietuvos biologai
Kategorija:Lietuvos pedagogai